ভাইজান এবার পরিচালক

কয়েকদিন আগেই জানা গিয়েছে, প্রযোজক সাজিদ নাদিয়াদওয়ালার কাছ থেকে ‘কভি ইদ কভি দিওয়ালি’ ছবির সমস্ত সত্ব কিনে নিয়েছেন সলমন খান।এবার নাকি ছবির পরিচালকের চেয়ারেও বসতে চলেছেন ভাইজান।অভিনেতার ঘনিষ্ঠ সূত্রে খবর,দীর্ঘদিন ধরেই একটি ছবি পরিচালনার জন্য প্রস্তুতি নিচ্ছিলেন সলমন খান।বিগত বেশ কিছু বছর ধরেই নিজের প্রযোজনার প্রতিটি ছবির পোস্ট প্রোডাকশন ফিল্ম এডিটরের পাশে বসে তদারক করতেন তিনি।টিজার,ট্রেলার থেকে গোটা ছবি ফ্রেম টু ফ্রেম দেখতেন সল্লুমিঞা।এমনকি ছবির বহু দৃশ্য এডিটের সময় নিজের মতো করে বদলেও দিতেন অভিনেতা। তিনি যে ছবি পরিচালনা করতে চান অনেকদিন আগেই ঘনিষ্ঠদের মধ্যে সেই ইচ্ছেপ্রকাশ করেছিলেন সলমন।অবশেষে মিলেছে সুযোগ।

একের পর এক ছবি ফ্লপ করার কারণে ‘কভি ইদ কভি দিওয়ালি’-র শ্যুটিং শুরু করতে সলমনের কাছে একটু সময় চেয়েছিলেন প্রযোজক সাজিদ নাদিয়াদওয়ালা।কিন্তু চলতি বছরের শেষেই মুক্তি পাবে ছবি ভক্তদের আগাম জানিয়েছেন সলমন।তাই সাজিদের কাছ থেকে সলমন ছবির সমস্ত স্বত্ব কিনে নিয়েছেন বলেই মিলেছে খবর।

শোনা যাচ্ছে,সলমনের পানভেলের বাগানবাড়ির কাছেই হতে চলেছে ‘কভি ইদ কভি দিওয়ালি’-র শ্যুটিং।পরিচালক ফারহাদ সামজি ছবির পরিচালনা করবেন এমনটাও খবর ছিল আগে থেকেই।কিন্তু খবর মিলছে ‘কভি ইদ কভি দিওয়ালি’-র পরিচালনা করবেন সলমন খান।ফারহাদ থাকবেন সহ পরিচালকের ভূমিকায়। ছবিতে সলমনের সঙ্গে অভিনয় করবেন পূজা হেগড়ে।থাকবেন দক্ষিণী তারকা ভেঙ্কটেশ সহ বলিউডের বহু তারকাও।এবার সত্যিই সলমন ‘কভি ইদ কভি দিওয়ালি’-র পরিচালকের চেয়ারে বসেন না কি শেষ মুহূর্তে পিছিয়ে যান এখন সেটাই দেখার।