পানভেলেই সলমনের শ্যুটিং

পানভেলের বাগানবাড়ি থেকেই এবার শ্যুটিং করবেন সলমন খান।সোমবারই জানা গিয়েছে ‘কভি ইদ কভি দিওয়ালি’ প্রযোজনার দায়িত্ব থেকে সাজিদ নাদিয়াদওয়ালাকে অব্যহতি দিয়েছেন সলমন খান।‘বাগি ৩’,’তড়প’ এবং ‘বচ্চন পাণ্ডে’ সাজিদের প্রযোজনায় এই তিনটি ছবিই বক্সঅফিসে সুপারফ্লপ হয়েছে।যে কারণে ‘কভি ইদ কভি দিওয়ালি‘-র শ্যুটিং শুরুর আগে ছবির চিত্রনাট্য ও বাজেট নিয়ে একটু পরিকল্পনা করে তবেই এগোতে চেয়েছিলেন প্রযোজক।কিন্তু ছবি নিয়ে আর ধৈর্য ধরতে নারাজ ছবির নায়ক তথা অভিনেতা সলমন খান।সাজিদের কাছে ‘কভি ইদ কভি দিওয়ালি’ প্রযোজনার ভার চেয়ে নিয়েছেন তিনি।এবার ছবির প্রযোজনা করবে সলমনের প্রযোজনা সংস্থাই।চলতি বছরের ডিসেম্বরের শেষে বড়পর্দায় মুক্তি পাবে ‘কভি ইদ কভি দিওয়ালি’।তাই যত শীঘ্রই সম্ভব শ্যুটিং শুরু করতে চান সলমন খান।ছবিতে সলমনের সঙ্গে দেখা যাবে অভিনেত্রী পূজা হেগড়েকে।পাশাপাশি অভিনয় করবেন ভেঙ্কটেশের মতো দক্ষিণী তারকাও।

শোনা যাচ্ছে,মুম্বইয়ের ফিল্ম সিটিতে নয়,ভাইজানের পানভেলের বাগানবাড়ির কাছেই তৈরি হয়েছে ‘কভি ইদ কভি দিওয়ালি’-র সেট।ছবির অনেকখানি  শ্যুটিং সেখানেই সারবেন সলমন ও অন্য তারকারা।শুধু তাই নয় পানভেলের বাগানবাড়িতেই থাকবেন ‘কভি ইদ কভি দিওয়ালি’ ছবির সমস্ত অভিনেতা অভিনেত্রীরা।কলাকুশলীদের জন্য বেশ নিকটবর্তী কয়েকটি হোটেলে বুকিংও হয়ে গিয়েছে বলে সূত্রের খবর।কিছুদিনের মধ্যেই ছবির শ্যুটিং শুরু করে দেবেন সলমন খান,পূজা হেগড়েরা।